‘SEB bly,’ sê RamaphosaPres. Cyril Ramaphosa (Foto: Elmond Jiyane/GCIS) Die nuwe regulasies oor voorkeurverkryging wat verlede week bekend gemaak is, beteken nie dat die vereistes vir swart ekonomiese bemagtiging (SEB) in staatsorgane volslae geskrap word nie. Só het Cyril Ramaphosa Maandag in sy weeklikse nuusbrief gesê. Volgens Ramaphosa het die nuwe regulasies geen uitwerking op die Wet op Breedgebaseerde Swart Ekonomiese Bemagtiging nie, aangesien alle staatsorgane steeds aan hierdie wet moet voldoen met staatskontraktering en die ontwikkeling van verkrygingsbeleide. “Hierdie wet bly van krag as een van die mees transformerende stukke wetgewing vanuit ŉ demokratiese Suid-Afrika,” sê Ramaphosa. Wat wel met die nuwe regulasies verander het, is dat staatsorgane spesifieke “doelwitte” sal kan stel en toepas wanneer ŉ tender ingevolge ŉ voorkeurverkrygingsbeleid geëvalueer word. Maroela Media het vroeër berig regulasies oor voorkeurverkryging het in 2017 in werking getree, maar dit word nou herroep en vervang met die nuwe regulasies wat op 16 Januarie in werking sal tree. Die besluit kom ná jare lange druk daaroor en bewerings dat die regering se beleid die koste van goedere en dienste opjaag. In die nuwe regulasies word geen verwysing na SEB-vereistes gemaak nie en daar is ook geen artikels wat die minister van handel en nywerheid die mag gee om sekere sektore te dwing om plaaslike produkte te gebruik nie. Ramaphosa sê hierdie nuwe regulasies is ŉ tussentydse maatreël hangende die inwerkingtreding van die Wetsontwerp op Openbare Verkryging, wat die nasionale tesourie binnekort aan die kabinet en die parlement sal voorlê. “Die nuwe regulasies is nie ‘ŉ oorwinning vir gesonde sakepraktyke’ soos een belangegroep beweer het nie. Eenvoudig gestel, ons bly net so toegewyd soos altyd tot breedgebaseerde swart ekonomiese bemagtiging, die bereiking van ons lokaliseringsdoelwitte en die transformasie van ŉ ekonomie wat steeds grootliks deur ŉ minderheid beheer word.” ŉ Nuwe visie Ondanks die bepalings van die Grondwet en die instel van maatreëls om die ekonomiese bemagtiging van swart Suid-Afrikaners en vroue te bevorder, sê Ramaphosa die regering het nog nie so ver gevorder met ekonomiese transformasie soos wat hulle gehoop het nie. “Soos ek vir die eerste vergadering van die nuutgestigte Presidensiële Breedgebaseerde Swart Ekonomiese Bemagtigingsadviesraad in Julie gesê het, moet ons ŉ nuwe visie vir swart ekonomiese bemagtiging ontwikkel wat voortbou op sukses, leer uit tekortkominge, en wat reageer op plaaslike en globale ekonomiese werklikhede.” Die president doen ŉ beroep op ondernemings en die burgerlike samelewing om saam met die regering SEB te bevorder. “Ons het ŉ lang pad gestap sedert die dae toe net wit mense toegelaat is om ondernemings te besit en goedere en dienste aan die staat te verskaf. Waar swart ondernemings wel bestaan het, was hulle beperk tot nedersettings, landelike gebiede en die sogenaamde tuislande. Ons kan en moet meer doen om ekonomiese transformasie te bevorder. “Om die woorde van die Nasionale Ontwikkelingsplan te leen, die verdieping van demokrasie en die bou van ŉ meer inklusiewe samelewing beteken dat ons voortdurend moet poog om ekonomiese welstand vir almal te verseker.”